钦定古今图书集成/明伦汇编/闺媛典/第030卷 > 《淇阳惠穆王妻啜思蛮公主封王夫人制》
## 钦定古今图书集成/明伦汇编/闺媛典/第030卷 > 《淇阳惠穆王妻啜思蛮公主封王夫人制》

姚燧

朕自践祚，于今三年。洪惟天地祖宗之佑，阴阳和平，
星纬咸若。民物丰阜，边鄙不耸。朕是用大赉于群工。
凡尝执政柄理者，必追锡及于三世。而伉俪之贤，亦
与嘉褒。於戏！是旷代之典也。具官塔剌咍妻某，毓秀
朱邸，作配相门。少习仪训，闲于妇道。贞顺著称，垂范
闺阃。相厥夫子，为世英宰。而芳兰早萎，不终荣显。懿
彼宗戚，失此女师。开吉壤于淇阳，正邦君之显位。服
我新宠。妥尔幽灵。